钦定古今图书集成/历象汇编/乾象典/第092卷
## 钦定古今图书集成/历象汇编/乾象典/第092卷

| 钦定古今图书集成 历象汇编 第九十二卷 |

| |

钦定古今图书集成历象汇编乾象典

第九十二卷目录

雪部纪事一

乾象典第九十二卷

《列子汤问》篇：“师文：鼓琴当夏，而叩羽弦，以召黄锺，霜
雪交下。”

《拾遗记》：“周灵王起昆昭台，召诸方士。有二人乘飞凤
之辇上席。时赤旱，一人能以歌召霜雪，于是引气一
吸，云起雪飞。”

周王子晋临丹井而窥，有青雀衔玉杓以授子晋，子
晋取而食之，乃有云起雪飞，子晋以衣袖挥云，则云
雪自止。

《左传》：“楚子狩于州莱，次于颍尾，使荡侯、潘子、司马督、
嚣尹午、陵尹喜帅师围徐，以惧吴。楚子次于干谿，以
为之援。雨雪，王皮冠，秦复陶，翠被豹舄，执鞭以出。”
《良士传》：“羊角哀、左伯桃俱适楚求仕，道遇雪，宿空柳
中，度不能全，乃并衣粮与伯桃。角哀死树中。”

《王孙子》：昔卫君重裘累茵而坐，见路有负薪而哭者，
问曰：“何故也？”对曰：“雪下衣薄，是以哭之。”于是卫君惧，
见于颜色，曰：“为君而不知民，孰以我为君？”于是开府
金，出仓粟，以赈贫穷。

《晏子》景公之时，雨雪三日而不霁，公被狐白之裘，坐
堂侧陛。晏子入见，立有间，公曰：“怪哉！雨雪三日而天
不寒。”晏子对曰：“天不寒乎？”公笑。晏子曰：“婴闻古之贤
君，饱而知人之饥，温而知人之寒，逸而知人之劳，今
君不知也。”公曰：“善。寡人闻命矣。”乃令出裘，发粟与饥
寒，令所睹于涂者无问其乡，所睹于里者无问其家，
循国计数，无言其名。士既事者兼月，疾者兼岁。孔子
闻之曰：“晏子能明其所欲，景公能行其所善也。”
《琴操》：曾子耕太山下，雨雪不得归，思父母，作《梁山操》。
《战国策》：魏惠王死，葬有日矣。天大雨雪，至于牛目，坏
城郭，且为栈道而葬。群臣多谏太子者曰：“雪甚，如此
而丧行，民必甚病之。官费又恐不给，请弛期更日。”太
子曰：“为人子而以民劳与官费用之故，而不行先王
之丧，不义也。子勿复言。”群臣皆不敢言，而以告犀首。
犀首曰：“吾未有以言之也，是其唯惠公乎！请告惠公。”
惠公曰：“诺。”驾而见太子曰：“葬有日矣。”太子曰：“然。”惠公
曰：“昔王季历葬于楚山之尾，滦水啮其墓，见棺之前
和。文王曰：‘嘻！先君必欲一见群臣百姓也。夫故使滦
水见之，于是出而为之张朝，百姓皆见之，三日而后
更葬，此文王之义也。今葬有日矣，而雪甚及牛目，难
以行。太子为及目之故，得毋嫌于欲亟葬乎？愿太子
更日，先王必欲少留而扶社稷，安黔首也。故使雪甚，
因弛期而更为日，此文王之义也。若此而弗为意者
羞，法文王乎’？”太子曰：“甚善。敬弛期，更择日。惠子非徒
行其说也，又令太子未葬其先王，而又因说文王之
义。说《文王之义》以示天下，岂小功也哉！”

《史记滑稽传》：东郭先生久待诏公车，贫困饥寒，衣敝
履不完，行雪中，履有上无下，足尽践地，道中人笑之，
东郭先生应之曰：“谁能履行雪中，令人视之，其上履
也，其履下处，乃似人足者乎？”

《汉书匈奴传》：“汉初定中国，徙韩王信于代，都马邑。匈
奴大攻围马邑，韩王信降匈奴。匈奴得信，因引兵南
逾句注，攻太原，至晋阳下。高帝自将兵往击之。会冬
大寒雨雪，卒之坠指十二三。”

《李广利传》：“广利为贰师将军，伐宛，军还，诏曰：贰师将
军广利征讨厥罪，伐胜大宛，赖天之灵，从溯河山，涉
流沙，通西海，山雪不积，士大夫径度，获王首虏，珍怪
之物，毕陈于阙。其封广利为海西侯，食邑八千户。”
《苏武传》：“单于欲降武，乃幽武置大窖中，绝不饮食。天
雨雪，武卧啮雪与旃毛并咽之，数日不死，匈奴以为
神。”

《飞燕外传》：“飞燕通邻羽林射鸟者，飞燕贫，与合德，共
被夜雪，期射鸟者于舍傍。飞燕露立，闭息顺气，体温
舒，亡疹粟。射鸟者异之，以为神仙。”

《汉书王莽传》：“天凤二年，大雪，关东尤甚，深者一丈，竹
枝皆枯。”

《拾遗记》：“魏明帝二年，昆明国贡漱金鸟。畏霜雪，乃起
小屋处之，名曰辟寒台。”

《后汉书袁安传》：“安字邵公，汝南汝阳人。初为县功曹，
后举孝廉。”〈注〉《汝南先贤传》曰：时大雪，积地丈馀，洛阳
令自出案行，见人家皆除雪出。有乞食者，至袁安门，
无有行路，谓安已死，令人除雪。入户，见安僵卧，问何

《段颎传》：“颎字纪明，武威姑臧人。延熹二年，迁护羌校
尉。明年春，羌与烧何大豪寇张掖，攻没钜鹿坞，又招
同种千馀落，并兵晨奔颎军。颎下马大战，至日中，刀
折矢尽，敌亦引退。颎追之，且𩰚且行，昼夜相攻，割肉
食雪，四十馀日，遂至河首积石山，斩烧何大帅首敌
五千馀人。”

黄宪外史李膺访征君于衡门，雪甚，道遇郭泰而问
曰：“子得见叔度耶？”曰：“泰也以布衣交，安得不见？子以
轩冕交，亦轩冕者谒之耳，安得见？”李膺有惭色，乃税
驾于野，与郭泰乘蹇驴而造焉。有樵者临溪浣足而
歌曰：“衡门之雪霏霏兮，有客缊袍。寒谿澹而无声兮，
木落远皋。”二子闻而凄然。

《汝南先贤传》：“颍川胡定，字元安，至行绝人，在丧，雉兔
游其庭，夜雪覆其室。县令遣户曹排雪问定，定已绝
谷，妻子皆卧在床，令遣掾以干糒就遗，定乃受半。”
《英雄记》：“魏遣诸葛诞攻东兴，诸葛恪率军拒之。丁奉
曰：‘今诸军行迟，若敌据便地，则难与争锋矣’。乃径进
据徐塘。天寒雪，敌诸将置酒高会，奉曰：‘取封侯爵赏，
正在今日’。”乃使兵解铠著胄，持短兵。敌人从而笑焉，
不为设备。奉纵兵砍之，大破敌前屯。

《杭州府志》：“汉慧明姓王氏，钱塘人。居蒋州山间，值雪
路塞，七日不食。至荆州四望山，见二虎争𩰚，以杖格
解焉。”

《魏志焦先传》注：“先自作一蜗牛庐，后为野火所烧，先
因露寝，冬雪大至，袒卧不移，人以为死，就视知生。”
《神仙传》：“焦先作庵，天忽大雪，人屋多坏，先庵倒，人往
不见所在，恐已冻死，乃共拆庵求之，见先熟卧于雪
下，颜色赫然，气息休休，如盛暑醉卧之状。”

《晋书武帝本纪》：“太康七年，河阴雨赤雪二顷。是岁，扶
南等二十一国，马韩等十一国遣使来献。”

《贾充传》：“充都督秦凉二州诸军事。充既外出，自以为
失职，将之镇，百僚饯于夕阳亭，荀勖私焉。俄而侍宴，
因言充女才质令淑，宜配储宫。帝纳其言。会京师大
雪，平地二尺，军不得发。既而皇储当婚，遂不西行，诏
充居本职。”

《曹摅传》：摅为尚书郎，转洛阳令。仁惠明断，百姓怀之。
时天大雨雪，宫门夜失行马，群官检察，莫知所在。摅
使收门士，众官咸谓不然。摅曰：“宫掖禁严，非外人所
敢盗，必是门士以燎寒耳。”诘之果服。

《陆机传》：“成都王颖起兵讨长沙王，假机后将军河北
大都督。宦人孟玖谮机于颖，言其有异志，使牵秀收
机，遂遇害。是日昏雾昼合，大风折木，平地尺雪，议者
以为陆氏之冤。”

《新蔡武哀王腾传》：“腾字元迈。永嘉初，迁车骑将军，都
督邺城守诸军事，镇邺。发并州，次于真定，值大雪，平
地数尺，营门前方数丈，雪融不积，腾怪而掘之，得玉
马高尺许，表献之。”

《世说》：陶公少有大志，家酷贫。同郡范逵投侃宿。于时
冰雪积日，侃室如悬磬，而逵马仆甚多。侃母湛氏语
侃曰：“汝但出外留客，吾自为计。”湛头发委地下，为二
髲卖，得数斛米，斫诸屋柱，悉割半为薪，锉诸荐以为
马草。日夕设精食，从者皆无所乏。

《晋书陶侃传》：“侃迁都督荆雍、益、梁州诸事，时造船木
屑竹头悉令举掌之，咸不解其所以。后正会积雪始
晴，厅事前馀雪犹湿，于是以屑布地。”

《世说》：羊孚作《雪赞》云：“资清以化，乘气以霏。遇象能鲜，
即洁成辉。”桓引，遂以书扇。

桓大司马乘雪欲猎，先过王、刘诸人。许真长见其装
束单急，问：“老贼欲持此何作？”桓曰：“我若不为此，卿辈
亦那得坐谈。”

《渚宫故事》：“晋习凿齿为桓温主簿，从温出猎，时大雪
于临江城西，见草雪上气出，觉有物，射之应弦死。往
取之，乃老雄狐，脚上带绛缯香囊。”

《世说》：道壹道人好整饰音辞，从都下还东山，经吴中。
已而会雪下，未甚寒，诸道人问在道所经，壹公曰：“风
霜固所不论。”乃先集其惨淡，郊邑正自飘瞥，林岫便
已浩然。

谢太傅寒雪日内集，与儿女讲论文义。俄而雪骤，公
欣然曰：“白雪纷纷何所似？”兄子胡儿曰：“撒盐空中差
可拟。”兄女曰：“未若柳絮因风起。”公大笑乐。

王长史为中书郎往敬和许尔时积雪长史从门外
下车步入尚书著公服敬和遥望叹曰：“此不复似世
中人。”

《晋书王徽之传》：“徽之尝居山阴，夜雪初霁，月色清朗，
四望皓然，独酌酒咏左思《招隐》诗，忽忆戴逵。逵时在
剡，便夜乘小船诣之，经宿方至，造门不前而反。人问
其故，徽之曰：‘本乘兴而来，兴尽而反，何必见安道邪’？”
《世说》：“王司州尝乘雪往王摛许，司州言气少有牾逆
于摛，便作色不夷。司州觉恶，便舆床就之，持其臂曰：
‘汝讵复足与老兄计。摛’”拨其手曰：“冷如鬼手，馨强来捉人臂。”

《晋书王恭传》：恭美姿仪，人多爱悦，或目之云：“濯濯如
春月柳。”尝被鹤氅涉雪而行，孟昶窥见之，叹曰：“此真
神仙中人也。”

《世说》：桓元初并西夏，领荆、江二州，二府一国。于时始
雪，五处俱贺，五版并入，元在厅事上，版至即答，版后
皆粲然成章，不相揉杂。

《孙氏世录》：“孙康家贫，尝映雪读书。”

《北凉录》：“酒泉南有铜驼山，言虏犯者有大雪。沮渠蒙
逊使工取之，得绵数万觔。”

《云笈七签》：“李奚子者，晋东平太守李忠祖母也，不知
姓氏。忠祖父贞节丘园，性多慈悯，以阴德为事。奚子
每与一志，务于救人，大雪寒冻，路积稻及谷于园庭，
恐禽鸟饿死。其用心如此，今得道而居华阳洞宫中
也。”

《宋书殷景仁传》：景仁代义康为扬州刺史，仆射领吏
部如故，遣使者授印绶，主簿代拜，拜毕，便觉其情理
乖错，性本宽厚，而忽更苛暴，问左右曰：“今年男婚多，
女嫁多。是冬大雪，景仁乘舆出听事，观望，忽惊曰：‘当
阁，何得有大树’？既而曰：‘我误邪’？”疾笃，太祖谓不利在
州司，使还住仆射下省为州，凡月馀卒。

《文帝本纪》：“元嘉十四年冬十二月辛酉，停贺雪。”
《符瑞志》：“孝武大明五年正月戊午，元日，花雪降殿庭。
时右卫将军谢庄下殿，雪集衣，还白，上以为瑞，于是
公卿并作花雪诗。”史臣按：《诗》曰：“先集为霰。”《韩诗》曰：“霰，
英也。花叶谓之英。”《离骚》云：“秋菊之落英。”左思云：“落英
飘飖。”是也。然则霰为花雪矣。草木花多五出，花雪独
六出。

《朱百年传》：“朱百年，会稽山阴人也。祖恺之，晋右卫将
军。父涛，扬州主簿。百年少有高情，亲亡服阕，携妻孔
氏入会稽南山，以伐樵采箬为业，以樵箬置道头，辄
为行人所取，明旦亦复如此。人稍怪之，积久方知是
朱隐士所卖，须者随其所堪多少，留钱取樵箬而去。
或遇寒雪，樵箬不售，无以自资，辄自搒船送妻还孔”
氏，天晴复迎之。

《齐春秋》：“江革补国子生。王融、谢朓尝行还过候革，时
大寒雪，见革弊絮单席，而耽学不倦，嗟叹久之。”
《梁书昭明太子传》：“太子每霖雨积雪，遣腹心左右，周
行闾巷，视贫困家有流离道路，密加振赐。又出主衣
绵帛，多作襦裤，冬月以施贫冻。”

《南史梁南平王伟传》：“伟每祁寒积雪，则遣人载樵米，
随乏绝者赋给之。”

《梁邵陵王纶传》：“纶将攻竟陵，魏遣杨忠侯几通攻破
城，执纶，纶不屈，通杀之，投于江岸。经日色不变，鸟兽
莫敢近。时飞雪飘零，尸横道路，周回数步，独不霑洒。
旧主帅安陆人郝破敌，敛之于襄阳。葬之日，黄雪雰
糅，唯冢圹所独不下雪。杨忠知而悔焉，使以太牢往
祭殡焉。百姓怜之，为立祠庙。”

《销夏》庾肩吾少事陶先生，颇多艺术。尝夏会客，向室
大嘘，气尽成雪。

《魏书蠕蠕传》：“大檀率众南徙犯塞，太宗亲讨之。大檀
惧而遁走，遣山阳侯奚斤等追之，遇寒雪，士众冻死
堕指者十二三。”

《楼伏连传》：“楼毅除使持节镇东将军、定州刺史。时太
极殿成，将行考室之礼，引集群臣，而雪不克飨。高祖
曰：‘朕经始正殿，功构初成，将集百寮，考行大礼。然同
云仍结，霏雪骤零，将由寡昧，未能仰答天心。此之不
德，咎竟焉在？卿等宜各陈所怀，以匡不逮’。毅稽首对
曰：‘雪霜风雨，天地之常；夏霖冬霰，四时恒节。今隆冬
雪降，固是其时。又《礼》云：‘雨沾服，失容则废’。礼自古而
然，不足为异’。”高祖曰：“昔刘秀将济，滹沱为之冰合。但
朕德谢古人，不能仰感天意故也。”

《冯亮传》：“亮隐居嵩高，延昌二年卒。初，亮以盛冬丧时，
连日骤雪，穷山荒涧，鸟兽饥窘，僵尸山野，无所防护。
时寿春道人惠需每旦往看其尸，拂去尘霰，禽虫之
迹，交横左右，而初无侵毁。”
《西域传》：“钵和国，在渴槃陁西，其土尤寒，人畜同居，穴
地而处。又有大雪山，望若银峰。”

波知国有三池。传云：“大池有龙王，次者有龙妇，小者
有龙子。行人经之，设祭乃得过，不祭多遇风雪之困。”
《北齐书段韶传》，周武帝遣将率羌夷与突厥合众，逼
晋阳。世祖自邺倍道兼行赴救，突厥从北结阵而前，
东距汾河，西被风谷。时事既仓卒，兵马未整。世祖见
如此，亦欲避之而东，寻纳河间王孝琬之请，令赵郡
王尽护诸将。时大雪之后，周人以步卒为前锋，从西
山而下，去城二里，诸将咸欲逆击之。韶曰：“步人气势
自有限，今积雪既厚，逆战非便，不如阵以待之，彼劳
我逸，破之必矣。”既而交战，大破之，敌前锋尽殪，无复
孑遗，其馀通宵奔遁。仍令韶率骑追之，出塞不及而
还。

儿洗面，作妍华。”

《北周书明帝本纪》，“二年二月，诏自元年以来，有被掠
入贼者，悉可放免。自冬不雨，至于是月方大雪。”
《长孙俭传》：俭镇江陵，进爵昌宁公，迁大将军，移镇荆
州，总管五十二州。旧尝诣阙奏事，时值大雪，遂立于
雪中待报，自旦达暮，竟无惰容。其奉公勤至，皆此类
也。

《龙城录》：“隋开皇中，赵师雄迁罗浮。一日天寒日暮，于
酒肆旁舍见美人淡妆出迎。时残雪未消，与之共饮。
师雄醉寝，起视，乃在大梅树下。”

辟寒隋末长安禁苑内一大树，冬月雪中忽花叶茂
盛，及雕谢结实，其子光明灿烂，如火之明，数日皆化
为红蛱蝶飞去。

《唐书回纥传》：“薛延陀使大度设击李思摩，摩走朔州，
太宗诏李𪟝营朔州。部将薛万彻率劲骑先收执马
者，故薛延陀不能去。斩首数千级，获马万五千。大度
设亡去，万彻追弗及，残卒奔漠北。会雪甚众，皲踣死
者十八。始薛延陀能以术禬神致雪，冀困𪟝师，及是
反自毙云。”

《唐书苏烈传》：“烈字定方，贺鲁独与处木昆、屈律啜数
百骑西走，定方令副将萧嗣业、回纥婆润率杂卤兵
趋邪罗斯川，追北，定方与雅相领新附兵绝其后。会
大雪，吏请少休，定方曰：‘卤恃雪方止舍，谓我不能进。
若纵使远遁，则莫能禽’。遂勒兵进。定方为辽东道行
军大总管，俄徙平壤，破高丽之众于𬇙江，夺马邑山”
为营，遂围平壤。会大雪，解围还。拜凉州安集大使，
《册府元龟》。麟德二年，封禅。十一月丁酉，至平阴顿，是
日降雪，帝赋诗，皇后和。

《唐会要》：长寿二年元日大雪，质明而晴。上谓侍臣：“俗
云：元日有雪，则百谷丰。”文昌左丞姚璹对曰：“氾胜之
书云：‘雪为五谷之精，以其汁和种，则年谷大穰’。又宋
武太明五年元日降雪，以为嘉瑞。”上曰：“朕临御万方，
心存百姓，如得年登岁稔，即可为大瑞，虽获麟凤，亦
何用焉。”

《唐书郭震传》：“神龙中，迁左骁卫将军、安西大都护。西
突厥酋乌质勒部落盛彊，款塞愿和，元振即牙帐与
计事。会大雨雪，元振立不动。至夕冻冽，乌质勒已老，
数拜伏，不胜寒，会罢即死。其子娑葛以元振计杀其
父，谋勒兵袭击。副使解琬知之，劝元振夜遁。元振坚
卧营，为不疑者。明日，素服往吊，道逢娑葛兵，不意元”
振来，遂不敢逼，扬言迎卫，进至其帐，修吊赠礼，哭甚
哀，为留数十日助丧事。娑葛感义，更遣使献马五千、
驼二百、牛羊十馀万。

《全唐诗话》：清晖阁登高遇雪，宗楚客诗云“蓬莱雪作
山”是也。因赐金彩，人胜李峤等七言诗“千锺圣酒御
筵披”是也。是日甚欢。

《画鉴》：“王右丞维，平生喜作雪景，《剑阁》《栈道》《螺冈》《晓行》
《捕鱼》《雪滩》《村墟》等图。”

《唐书明崇俨传》：“崇俨以奇技自名。盛夏，高宗思雪，崇
俨坐顷取以进，自云往阴山取之。”

《王晙传》：开元时，晙将并州兵，济河以讨叛贼。晙间行
卷甲舍幕趋山谷，夜遇雪，恐失期，誓于神曰：“晙事君
不以忠，不讨有罪，天所殛者，当自蒙罚。士众无罪，心
诚忠而天监之，则止雪反风，以奖成功。”俄而和霁，晙
追及之，获级三千。

《萧至忠传》：萧至忠，沂州丞人，祖德言为秘书少监。至
忠少与友期诸路，会雨雪，人引避，至忠曰：“宁有与人
期，可以失信。”卒，友至乃去，众叹服。

《幽怪录》：晋州刺史萧至忠将以腊日出猎。前一日，有
樵者见禽兽百许，祈于元冥使者，使者令老麋祈于
东谷严四，严四曰：“若令滕六降雪，巽二起风，不复游
猎矣。”天未明，忽风雪大作，刺史不复出也。

《摭异记》：狄仁杰之为相也，有卢氏堂姨，居于午桥南
别墅，姨止有一子，而未尝来都城亲戚家。梁公每遇
伏腊晦朔，修礼甚谨。尝经甚雪，多休暇，因候卢姨安
否，适见表弟顾揖梁公，意甚轻简。公因启姨曰：“某今
为相，表弟有何乐从？”姨曰：“有一子，不欲令其事女主。”
公大惭而退。

《开元天宝遗事》：冬至日大雪，至午雪霁，有晴色，因寒
所结，檐溜皆为冰条，妃子使侍儿敲下二条看玩。帝
自晚朝视政，回，问妃子曰：“所玩何物耶？”妃子笑而答
曰：“妾所玩者，冰著也。”帝谓左右曰：“妃子聪惠，比象可
爱也。”

巨豪王元宝，每至冬月大雪之际，令仆夫自本家坊
巷口，扫雪为径路，躬亲立于坊巷前，迎揖宾客。就本
家具酒炙宴乐之，为“暖寒之会。”

《前定录》：“乔琳以天宝元年冬自太原赴举，至大梁，舍
于逆旅。时天寒雪甚，琳马死，佣仆皆去。闻浚仪尉刘
彦庄喜宾客，遂往告之。”

《集异记》：“开元中，诗人王昌龄、高适、王涣之齐名，时风尘未偶，而游处略同。一日天寒微雪，三诗人共诣旗
亭贳酒小饮。忽有梨园伶官十数人登楼会䜩，三诗
人因避席隈映，拥炉火以观。俄有妙妓四辈，寻续而
至，奢华艳曳，都冶颇极。旋则奏乐，皆当时之名部也。
昌龄等私相约曰：‘我辈各擅诗名，每不自定其甲乙。
今者可密观诸伶所讴，若诗入歌词之多者，则为优
矣’。”俄而一伶拊节而唱，乃曰：“寒雨连江夜入吴，平明
送客楚山孤。洛阳亲友如相问，一片冰心在玉壶。”昌
龄则引手画壁，曰一绝句。寻又一伶讴之曰：“开箧泪
霑臆，见君前日书。夜台何寂寞，犹是子云居。”适则引
手画壁，曰一绝句。寻又一伶讴曰：“奉帚平明金殿开，
彊将团扇共徘徊。玉颜不及寒鸦色，犹带昭阳日影
来。”昌龄则又引手画壁曰：“二绝句”涣之自以诗名已
久，因谓诸人曰：“此辈皆潦倒乐官，所唱皆《巴人》《下里》
之词耳，岂《阳春白雪》之曲，俗物敢近哉？”因指诸妓之
中最佳者曰：“待此子所唱，如非我诗，吾即不敢与子
争衡矣。脱是吾诗，子等当须列拜床下，奉吾为师。”因
欢笑而俟之。须臾，次至双鬟发声，则曰：“黄沙远上白
云间，一片孤城万仞山。羌笛何须怨杨柳，春光不度
玉门关。”涣之即撅歈，二子曰：“田舍奴，我岂妄哉！”因大
谐笑。诸伶不喻其故，皆起诣曰：“不知诸郎君何此欢
噱。”昌龄等因话其事，诸伶竞拜曰：“俗眼不识神仙，乞
降清重，俯就筵席。”三子从之。饮醉竟日。

《开元天宝遗事》：申王每至冬月有风雪苦寒之际，使
宫妓密围于坐侧，以御寒气，自呼为“妓围。”

《琅嬛记》：雷威遇大风雪中独往峨嵋酣饮，著蓑笠入
深松中，听其声连延悠飏者，伐之，斲以为琴，妙过于
桐。有最爱重者，以“松雪”名之。

《酉阳杂俎》：蜀有道士阳狂，俗号为灰袋。翟天师晚年
弟子也。翟每戒其徒，勿欺此人，吾不及之。常大雪中
衣布褐入青城山，暮投兰若求僧寄宿，僧曰：“贫僧一
衲而已，天寒如此，恐不能相活，但言容一床足矣。”至
夜半雪深风起，僧虑道者已死，就视之，去床数尺，气
蒸如炊，流汗袒寝。僧知其异人，未明不辞而去。
《原化记》：大历初，锺陵崔希真工绘事，冬日晨出，见一
老人避雪门下，延入具一麦面食之，又献松花酒，老
人怀中取一丸药置酒中，酒顿甘美，仍以数丸遗崔。
崔入宅复出，见老人已去，有图于所画素上者，皆非
常意所及。遂踏雪寻至芦洲中，见船中数人，而樵客
在侧，顾笑曰：“葛三乃见逼于伊人李极光”天师云：“此
真人葛洪第三子所画也。其药乃千岁松胶也。”
《酉阳杂俎》：韦斌虽生于贵门，而性颇厚质，然其地望
素高，冠冕特盛，虽门风稍奢，而斌立朝偘偘，容止尊
严，有大臣之体。每会朝，未常与同列笑语。旧制：群臣
立于殿庭，既而遇雨雪，亦不移步于廊下。忽一旦密
雪骤降，自三事以下，莫不振其簪裾，或更其立位，独
斌意色益恭。俄雪甚，至膝。朝既罢，斌于雪中拔身而
去。见之者咸叹重焉。

贞元二年，长安大雪，平地深尺馀，雪上有薰黑色。
龙城录君诲尝夜坐，与退之、余三人谈鬼神变化。时
风雪寒甚，窗外点点火，明若流萤，须臾千万点，不可
数度。

《唐书刘叉传》：“刘叉者，亦一节士，少放肆为侠行，因酒
杀人亡命。会赦出，更折节读书，能为歌诗。然恃故时
所负，不能俛仰贵人。常穿屐破衣。闻韩愈接天下士，
步归之，作《冰柱》”、“《雪车》二诗，出卢仝、孟郊右。”

《青琐高议》：柳宗元《答韦中立师道书》：“仆往闻庸蜀之
南，恒雨少日，日出则犬吠。余以为过言。前六七年仆
来南，二年冬幸大雪，逾岭被南越中数州。数州之犬，
皆苍黄，吠噬狂走者累日，至无雪乃已，然后始信前
所闻者。”

《唐书李愬传》：吴元济悉锐卒屯洄曲，以抗李光颜。愬
知其隙可乘，乃遣从事郑澥见裴度，告师期。于时元
和十一年十月己卯，师夜起，李祐以突将三千为前
锋，李忠义副之。愬率中军三千，田进诚以下军殿，出
文城栅，令曰：“引而东六十里，止袭张柴，歼其戍。”敕士
少休。益治鞍铠，发刃彀弓。会大雨雪，天晦凛风，偃旗
裂肤，马皆缩栗，士抱戈冻死于道十一二。张柴之东，
陂泽阻奥，众未尝蹈也，皆谓投不测。始发，吏请所向，
愬曰：“入蔡州取吴元济。”士失色。监军使者泣曰：“果落
祐计。”然业从愬人，人不敢自为计。愬道分轻兵断桥
以绝洄曲道，又以兵绝朗山道。行七十里，夜半至悬
瓠城，雪甚，城旁皆鹅鹜池，愬令击之，以乱军声。贼恃
吴房、朗山戍，晏然无知者。祐等次墉先登，众从之，杀
门者，发关，留持柝，传夜自如。黎明，雪止，愬入，驻元济
外宅，蔡吏惊曰：“城陷矣！”元济尚不信，曰：“是洄曲子弟
来索褚衣尔。”及闻号令，曰：“常侍传语。”始惊曰：“何常侍
得至此？”率左右登牙城。田进诚兵薄之，愬计元济且
望救于董重质，乃访其家，慰安之，使无怖。以书召重
质，重质以单骑白衣降，愬待以礼。进城火南门，元济

有功，授西川节度使。一旦大雪，诸从事吟赏有诗，渤
海鄙言多呼人为𩩉儿。此日筵上，谓宾客曰：“某虽武
夫，亦有”一诗，乃口札云：“崇文崇武不崇文，提戈出塞
号将军。那个𩩉儿射雁落，白毛空里落纷纷。”
《唐会要》：元和二年正月辛卯，郊飨献之次，景物澄霁。
及銮舆就次，则微雪，大驾将动则又止。翌日，御楼宣
赦毕，瑞雪盈尺。

《唐书陈楚传》：元和末，义武节度使浑镐丧师，定州乱，
拜楚为节度使，驰传赴军。及郊，无迎者，左右劝无入，
楚曰：“定军不来迎以试我，今不入，正堕计中。”乃冒雪
行四十里，夜入其州。然军校部伍皆楚旧也，由是众
心乃定。

《田布传》：朱克融据幽州，与王廷凑唇齿。河朔三镇旧
连衡，桀骜自私，而宪诚畜异志，阴欲乘衅。又魏军骄，
惮格战，会大雪，师寒粮乏，军中谤言，他日用兵，团粒
米尽仰朝廷。今六州刮肉与镇冀角死生，虽尚书瘠
己肥国，魏人何罪？宪诚得间，因以摇乱。

《云溪友议》：“陆郎中畅蚤耀才名，辇毂不改于乡音。自
贺秘书知章，贾相耽顾著作，况讥调秦人，至于陆君
者也。贡举之年，《和群公对雪》落句云：‘天人宁底巧，剪
水作飞花’。”

《全唐诗话》：李绅镇扬州，请章孝标赋春雪诗，命题于
台盘上。孝标唯然，索笔一挥云：“六出飞花处处飘，粘
窗拂砌上寒条。朱门到晚难盈尺，尽是三军喜气销。”
阎济美自江东继荐，就试东都，张谓后主文杂文己
过，继欲帖经，济美辞以不能。谓曰：“礼闱故事，亦许作
诗续帖。”遂命《天津桥望洛城残雪》题济美曰：“新霁洛
城端，千家积雪寒。未收清禁色，偏向上阳残。”既而日
势已晚，诗未就，谓曰：“据见在将来。”一览称赏。

玉泉子宣宗在藩邸，尝从驾回而误坠马，人不之觉，
比二更方能兴。时天大雪，四顾悄无人声。上寒甚，巡
警吏至，大惊。上曰：“我光王也，不虞至此，方困且渴，若
为我求水”，警者即于傍近得水以进，遂委而去。良久
起，举瓯将饮，顾视瓯中水，尽为芳醪矣。上独喜，自负
一举瓯，已而体微暖有力，步归藩邸，后即帝位。
《因话录》：大中七年冬，诏来年正月一日御含元殿受
朝贺。赵璘请御宣政殿，疏奏，上曰：“关辅久无雨雪，朕
之忧焉。权御宣政，亦何不可也？”

《剧谈录》：“大中年，韦颛举进士，词学优赡，而贫窭滋甚，
岁暮饥寒，无以自给。有韦光者，待以宗党，辍居所外
舍馆之。放榜之夕，风雪凝，互报光成名者，络绎而至，
颛略无登第之耗，光延之于堂际小阁，备设肴馔慰
安之。见光婢妾罗列衣装，仆者排比鞍马。颛夜分归
于所止，拥炉而坐，愁叹无已。候光成名，将修贺礼，寝”
榻迫于坏牖，以横竹挂席蔽之。檐际忽有鸣枭，顷之
集于竹上。颛神魄惊骇，杖策出户，逐之飞起复还，久
而方去，谓仆者曰：“我失意亦无所恨，妖禽作妖如此，
兼恐横罹灾患。”俄而禁鼓忽鸣，榜到，颛巳登第，光之
服用车马，悉皆遗焉。世以鹏至枭鸣，不祥之兆。近观
数事，亦不然乎。

《云笈七签》：会稽崔希真，严冬之日，有负薪老叟立门
外雪中，崔凌晨见之，有伤悯之色，揖问之，叟去笠与
语，顾其状貌不常，乃问其姓氏，云：某姓葛，第三。崔延
坐，崔曰：“雪寒既甚，作大麦汤饼可乎？”叟曰：“大麦四时
炁足，食之益人，勿以豉，不利中府。”崔然之，自促令备
馔，食毕而去。

《唐书本纪》：“唐懿宗初封郓王，尝大雪数尺，而帝寝室
之上独无，人皆异之。”

《太平广记》：唐咸通壬辰岁冬十一月，王知古尝晨兴，
僦舍无烟，愁云塞望，悄然弗怡，乃徒步造张直方第，
至则直方急趋将出畋也，谓知古曰：“能相从乎？”而知
古以祁寒有难色。直方顾丱僮曰：“取短皂袍来，请知
古衣之。”知古乃上加麻衣焉。遂联辔而去。出长夏门
则微霰初零，由阙塞而密雪如注，乃渡伊水而东南，
践万安山之阴麓，而鞲弋之，获甚夥。倾羽觞，烧兔肩，
殊不觉有严冬意。及霰开雪霁，日将夕焉，忽有封狐
突起于《知古》马首，乘酒驰之数里不能及，又与猎徒
相失。须臾，雀噪烟瞑，莫知所如，隐隐闻洛城暮钟，但
彷徨于樵径古陌之上。俄而山川暗然，若一鼓将半。
长望间有炬火甚明，乃依积雪光而赴之，复若十馀
里。至则乔林交柯，而朱门中开，皓壁横亘，真北阙之
甲第也。

《北梦琐言》：唐相国郑棨有诗名。或曰：相国近有新诗
否？对曰：“诗思在灞桥风雪中驴子上”，此处何以得之？
盖言平生苦心也。
《云仙杂记》：群公对雪，尚隆之曰：“面堆金井，谁调汤饼。”
吴永素曰：“玉满天山，难刻珮环。”坐间服其韵精。
《云笈七签》：边洞元者，范阳人女也，幼而高洁敏慧，仁
慈好善，见微物之命，有危急者，必俯而救之。救未获
之间。忘其饥渴。每霜雪凝沍。鸟雀饥栖。必求米谷粒食。以散喂之。

《于阗传》：“仲云者，小月支之遗种也。其人勇而好战，瓜
沙之人莫不惮之。”胡卢碛，汉明帝征匈奴，屯田于吾
卢，盖其地也。地无水而常寒多雪，每天暖雪销乃得
水。

《辟寒谭》景升，冬则绿布衫，或卧于风雪霜中，经日谓
已毙，视之，气休休然。父常念之，每遣家僮访寻，春冬
必寄之衣及钱帛。景升捧之，且喜复书，遽遣家僮乃
厚遗之。才去，便以所寄衣出街路，见贫寒者与之，及
寄于酒家，一无所留。

《唐国史补》：渑池道中，有车载瓦瓮，塞于隘路。属天寒，
冰雪峻滑，进退不得。日向莫，官私客旅群队，铃铎数
千，罗拥在后，无可奈何。有客刘颇者，扬鞭而至，问曰：
“车中瓮直几钱？”答曰：“七八千。”颇遂开囊取缣，立偿之，
命僮仆登车，断其结络，悉推瓮于崖下。须臾车轻得
进，群噪而前。

辟寒：“蓝采和，常衣破蓝衫六銙，黑木腰带，一脚著靴，
一脚跣。冬则卧雪中，气出如蒸。”

《唐阙史》：“都下大雪，中书舍人路群方于南垣茅亭，鹿
巾鹤氅，构火命觞，以赏佳致。”

《退朝录》：“唐在京文武官，每月朔望日朝，若雨雪霑服
失容及泥潦，并停。”

《云笈七签》：“杜昇冬卧于雪中三两日，人以为僵毙矣。
或拨看之，徐起抖擞雪而行，犹若醺酣气出，如夏醉
睡醒也。”

《五代史梁臣朱珍传》：“太祖与晋王东逐黄巢，还过汴，
馆之上源驿。太祖使珍夜以兵攻之，晋王亡去，珍悉
杀其麾下兵。义成军乱，逐安师儒，师儒奔梁。太祖遣
珍以兵趋滑州，道遇大雪，珍趣兵疾驰，一夕至城下，
遂乘其城。义成军以为方雪，不意梁兵来，不为备，遂
下之。”

《张策传》：“策召拜广文馆博士。邠州王行瑜辟观察支
使。晋王李克用攻行瑜，策与婢肩舆其母东归，行积
雪中，行者怜之。”

《唐家人传》：“同光三年秋，大水，两河之民流徙道路，庄
宗方与后荒于畋游。十二月己卯，猎于白沙。是时大
雪，军士寒冻，金枪卫兵万骑，所至责民供给，县吏亡
窜。”

《唐明宗本纪》：岁尝旱，已而雪暴出庭中。诏武德司宫
中无得扫雪，曰：“此天所以赐我也。”

《册府元龟》：“裴彦稠，长兴中与康福率师自并儿族入
白鱼谷，追及，皆叛党项白马、卢家六族、客户三族，获
大首领连李八萨王、都统悉郍埋摩、侍御乞埋嵬悉
逋等六十人，兼党类二千馀人，获驼马牛羊数千计。
至晚，师还野次，其地无水，军士方渴，俄有风雨自东
立起，是夜初更降雪二尺，军中以为神助。”

《五代史康福传》：“福拜凉州刺史、河西军节度使，入见
明宗，涕泣言为重诲所挤。明宗召重诲为福更他镇。
重诲曰：‘福为刺史，无功效而建节旄，其敢有所择邪’？
明宗怒谓福曰：‘重诲遣汝，非吾意也。吾当遣兵护汝，
可无忧’。乃令将军牛知柔以兵卫福。行至方渠，而羌
夷果出邀福，福以兵击走之。至青冈峡，遇雪，福登山
望见川谷中烟火，有吐蕃数千帐，不觉福之至。福分
其兵为三道，出其不意袭之，吐蕃大骇，弃车帐而走，
杀之殆尽，获其玉璞绫锦羊马甚众，由是威声大振。”
晋《家人高祖皇后李氏传》：开运四年正月“丁亥朔，耶
律德光入京师，帝与太后肩舆至郊外，馆于封禅寺，
遣其将崔廷勋以兵守之。其时雨雪”寒冻，皆苦饥，寺
僧不敢献食。帝阴祈守者，乃稍得食。

《五代史补》：李昪既蓄异志，欲有江南，且欲讽动僚属。
雪天大会，出一令曰：“借雪取古人名”，仍词理贯通。时
宋齐丘、徐融在座，昪举杯为令曰：“‘雪下纷纷，便是白
起’。齐丘曰：‘著屐过街，必须雍齿’。”融意欲挫昪等，遽曰：
“明朝日出，争奈萧何。”昪大怒，是夜收融投于江。自是
与谋者惟齐丘而已。

《江表志》：“保大五年元日，大雪，上诏大弟以下登楼展
宴，咸命赋诗。令中使就私第赐李建勋。建勋方会中
书舍人徐铉、勤政殿学士张义方于溪亭，即时和进。
元宗乃召建勋、铉、义方同入，夜艾方散。侍臣皆有兴
咏，徐铉为前后序。大弟合为一图，集名公图绘，曲尽
一时之妙。御容高冲古主之，大弟以下侍臣法部丝”
竹，周文矩主之；楼阁宫殿，朱澄主之；雪竹寒林，董元
主之；池沼禽鱼，徐崇嗣主之；图成，无非绝笔。侍宴诗
才记数篇，而御诗云：“珠帘高卷莫轻遮，往往相逢隔
岁华。春气昨朝飘律管，东风今日散梅花。素姿好把
芳姿比，落势还同无势斜。坐有宾朋樽有酒，可怜情
味属侬家。”建勋诗云：“纷纷忽降当元会，著物轻明似
月华。狂洒玉墀初放杖，密粘宫树未妨花。回封双阙
千寻峭，冷压南山万仞斜。宁意晚来中使出，御题宣
赐老僧。”家铉诗曰：“一宿东林正气和，便随仙杖放春
华。散飘白兽惟分影，轻缀青旗始见花。落砌更依宫舞转，入楼偏向御衣斜。严徐幸待金门诏，愿布尧言
贺万家。”义方诗曰：“恰当岁日纷纷落，天赞瑶华助物
华。自古最先标瑞牒，有谁轻拟比杨花。密飘粉署光
同冷，静压庭枝势欲斜。岂但小臣添兴咏，狂歌醉舞
一千家。”

陆游《南唐书后主昭惠国后周氏传》：“后尝雪夜酣燕，
举杯请后主起舞。后主曰：‘汝能创为新声，则可矣’。后
即命笺缀谱，喉无滞音，笔无停思，俄顷谱成，所谓醉
邀舞破”也。

辟寒潘扆泊舟秦淮，有老父求同载，扆许之。时大雪，
老父髻中取小葫芦饮之，极饮不竭。

《辽史太祖本纪》：“神册四年九月，征乌古部，道闻皇太
后不豫，一日驰六百里还侍太后病间，复还军中。冬
十月丙午，次乌古部，天大风雪，兵不能进。上祷于天，
俄顷而霁。命皇太子将先锋军进击破之。”

《耶律斡特剌传》：“北阻卜酋长磨古斯叛，斡特剌率兵
进讨，会天大雪，败磨古斯四别部，斩首千馀级，拜西
北路招讨使，封漆水郡王。”

《续夷坚志》：虞令公仲文质夫，四岁赋《雪花》诗云：“琼英
与玉蕊，片片落阶墀，问著花来处，东君也不知。”仕为
辽相，归朝授平章政事、濮国公。